Majandustegevuse seadustiku üldosa seaduse ja ravimiseaduse 
 muutmise seaduse (eksperimenteerimine majandustegevuses) eelnõu seletuskiri
Lisa

Kooskõlastustabel

	Nr
	Kooskõlastaja[footnoteRef:1] [1:  Sh ka arvamuse andja, ettepanekute esitaja] 

	Märkused
	Arvestamine[footnoteRef:2] [2:  Arvestatud, mittearvestatud, teadmiseks võetud või selgitus lisatud.] 


	

	1. 
	Eesti Advokatuur
(edastatud 10.12.2025)
	1. Eelnõu §-s 281 sätestatud eksperimentaalprojekti definitsioon on liiga kitsas, kuna see piirdub toodete ja teenuste testimisega turul, välistades kaitsetööstuse katsetused ja tehnoloogiate testimise. 
	Osaliselt arvestatud. 
Eelnõu § 281 lg 1 sõnastatakse ümber. Eksperimenteerimisprojekti mõistet laiendatakse ning kasutusele võetakse mõiste „eksperimenteerimine majandustegevuses“. Samuti täpsustatakse, et eksperimenteerimine ei tähenda üksnes toote turule laskmist, vaid ka kontrollitud testimist ja kasutamist regulatiivses liivakastis. Kaitsevaldkonna erisusi tuleks täpsemalt reguleerida valdkondlikus eriseaduses.

	
	
	2. Eelnõu haldusõiguslik raamistik on vastuoluline, kuna ei ole selge, kas eksperimentaalprojekti luba on võimalik anda halduslepinguga või haldusaktiga. Eksperimentaalprojekti lubamise puhul võib tegemist olla riigiabiga mitterahalise lisatingimustega toetusmeetme vormis.
	Osaliselt arvestatud. 
Kontseptsiooni muudeti: loakohustusega tegevustes toimub eksperimenteerimine haldusaktiga (tegevusloa kõrvaltingimus) ja muus majandustegevuses halduslepinguga. Eksperimentaalprojekti lubamise puhul ei ole tegemist riigiabiga mitterahalise lisatingimustega toetusmeetme vormis, sest kuigi riigiabi võib seisneda ka muudes vabastustes ja erandites rahalise toetuse asemel, siis majandusliku eelise olemasolu iseenesest ei kinnita riigiabi olemasolu. Riigiabi esinemise teised tingimused (eelkõige riigi vahendite andmine või vahenditest loobumine ja meetme valikulisuse kriteerium) ei ole täidetud.

	
	
	3. Täpsustada tuleks, milline asutus on pädev tegema lõpliku otsustuse. 
	Osaliselt arvestatud. 
Seletuskirjas on täpsustatud, et lõpliku sisulise otsuse ja järelevalve teostab igas valdkondlikus küsimuses pädev majandushaldusasutus (nt Ravimiamet).

	
	
	4. Mitmed taotluse tingimused on liiga hinnangulised ja vaidlustatavad (nt õigusnormide eesmärkide täitmine muul viisil, positiivne mõju ühiskonnale) ning need võiks eelnõust välja jätta.
	Arvestatud.  
Eelnõust on eemaldatud eraldiseisvad eksperimenteerimistaotluse sisunõuded ja MKM-i hinnangukriteeriumid, tuginedes haldusmenetluse üldpõhimõtetele ja MSÜS § 281 määratletud põhimõtetele .

	
	
	5. Eelnõu § 281 muutmisel tuleks eelnõust eemaldada § 282 lg 2 p 7 ning muuta lg 2 p 3 ning lg 3.
	Arvestatud.  
Eelnõu struktuuri on uue kontseptsiooni kohaselt täielikult muudetud ja nimetatud eraldiseisvad taotlusnõuded MSÜS-ist eemaldatud.

	
	
	6. Eelnõu § 281 muutes tuleks muuta ka § 283 lg 1 punkte 1–6. 

Hindamine peaks hõlmama ka olukorrad, kus eksisteerib tõlgendus, mille kohaselt takistus võib esineda. Eelnõu § 283 lg 6 punktist 4 tuleks eemaldada sõnad „täiendavat regulaarset“. 
Teabe avaldamine MKM-i kodulehel tuleks siduda taotleja nõusolekuga ning taotluse hindamise tähtaja pikendusel peaks olema ajaline piir. 
	Arvestatud. 
Varasem § 283 on MSÜS-ist eemaldatud ning avalikustamise kord ja järelevalve üksikasjad reguleeritakse vajadusel vastavas eriseaduses.

	
	
	7. Eelnõu § 282 muutmisel tuleks muuta ka § 284. Teabe avaldamine MKM-i kodulehel tuleks siduda taotleja nõusolekuga. 
	Arvestatud. 
Teabe avaldamise kohustus ja selle ulatus viiakse MSÜS-i tasemelt eriseaduste ning kehtivate tegevusloaregistrite raamistikku.

	
	
	8. Eriseadustes tuleks kehtestada alused eksperimenteerimisprojektide läbiviimiseks. Vähemalt minimaalses ulatuses tuleks alused eriseadustes kehtestada koheselt koos MSÜS-i muudatusega. Advokatuur teeb ettepaneku kehtestada RelvS § 69-le lõiked 1 ja 2 pakutud sõnastuses ja täiendada RelvS § 8337 pakutud sõnastusega.
	Arvestatud. 
Eriseaduste täiendamine viidete ja eranditega toimub etapiviisiliselt, kusjuures esimese praktilise näitena täiendatakse käesoleva eelnõuga vahetult ravimiseadust. 


	2. 
	Andmekaitse Inspektsioon
(edastatud 05.12.2025)
	1. Eelnõu § 281 ei anna õiguslikku alust jätta projekti takistav isikuandmeid kaitsev õigusnorm kohaldamata. Kui eksperimentaalprojektis tekib vajadus töödelda isikuandmeid viisil, mis vajab isikuandmete kaitse põhimõtete osas erandi tegemist, peab lähtuma IKS §-st 6 ning sättes sätestatud nõuetest.
	Selgitame. 
Eelnõu § 281 ei anna ega ole mõeldud andma õiguslikku alust isikuandmete kaitse põhimõtetest kõrvale kaldumiseks. Kui eksperimenteerimise käigus tekib vajadus töödelda isikuandmeid viisil, mis eeldab erandi tegemist isikuandmete kaitse põhimõtetest, tuleb lähtuda IKS § 6 sätestatud nõuetest ja menetlusest. Vajadusel reguleeritakse täiendavalt eriseaduses. 

	
	
	2. Eelnõu § 282 lg 2 p-i 2 ja seletuskirja tuleb täiendada isikuandmete säilitustähtaja ja selle pikkuse põhjendusega.
	Selgitame. 
Ühtse säilitustähtaja sätestamine isikuandmete töötlemise õiguslikus aluses ei ole kohustuslik, vaid soovitus (IKÜM põhjenduspunkt 45 ja artikkel 6 lg 3). Vajalik isikuandmete säilitamise periood võib erineda lähtudes konkreetsest valdkonnast, milles eksperimenteerimisprojekti soovitakse teostada. 

	
	
	3. Eelnõu § 283 lg 12 sõnastus ei ole piisavalt selge. AKI palub kaaluda sätte sõnastuse muutmist selliselt, et seadusest oleks selgesti arusaadav avaldamisele kuuluva teabe sisu ja isikuandmete avaldamise välistus. 
	Teadmiseks võetud. 
Eelnõu sõnastust on muudetud ning keskne teabe avaldamise säte MSÜS-ist eemaldatud; ravimivaldkonnas lähtutakse tegevuslubade registri kehtivast korrast.

	
	
	4. Eelnõu § 283 lg 4 (tagasiside dokumendis ekslikult viidatud lg-le 5) tuleks ümber sõnastada viisil, mis ei jätaks kaalutlusruumi juhul, kui taotluse rahuldamise eeldused ei ole täidetud. Praegune sõnastus võimaldab taotluse rahuldada ka juhul kui näiteks ei ole tagatud asjassepuutuvate isikute põhiõiguste kaitse.
	Teadmiseks võetud. 
MSÜS-ist on eemaldatud tsentraalset menetlust reguleerinud sätted ja MKM-i roll.

	3. 
	Eesti Kaubandus-Tööstuskoda
(edastatud 11.12.2025)
	1. Eelnõu § 283 lg-st 10 tuleks eemaldada MKM-i lõpliku otsuse tähtaeg pärast valdkondliku haldusasutuse kooskõlastust, kuna eelnõu ei näe ette täiendavaid otsustuskriteeriume, mille alusel saaks MKM kooskõlastuse saanud taotlusest keelduda. 
	Arvestatud. 
Varasem kaheetapiline menetlus ja MKM-i formaalne otsustusroll on eelnõust täielikult eemaldatud.

	
	
	2. Eelnõus tuleks muuta MKM-i rolli taotluse hindamisel, keskendudes üksnes formaalsele vastavusele ja strateegilise sobivuse hindamisele. Sisuline hindamine (innovaatilisus, valmidusaste, riskid) peaks olema täielikult valdkondliku haldusasutuse pädevuses.
	Arvestatud. 
MKM-i formaalne menetlusroll on kaotatud ning sisuline riskide ja asendusmeetmete hindamine kuulub täielikult pädevale majandushaldusasutusele.

	
	
	3. Eelnõu § 283 lg 1 p 2 järgi hindab MKM projekti esemeks oleva toote või teenuse innovaatilisust, kuid puudub selgus, millised on need kriteeriumid, millele projekt peab vastama, et seda saaks pidada innovaatiliseks.
	Teadmiseks võetud.  
Varasem § 283 ja spetsiifiline innovaatilisuse hindamise kord on MSÜS-i tasemelt eemaldatud.

	4. 
	Eesti Infotehnoloogia ja Telekommunikatsiooni Liit
(edastatud 03.12.2025)
	1. ITL hinnangul tuleks täpsustada eksperimenteerimisprojekti skoopi. ITL leiab, et mõiste „turul testimine“ on eelnõu eesmärki arvestades liiga kitsendav ning mõiste võiks hõlmata ka kontrollitud testkeskkondi ja projekte, mis ei puutu otseselt kokku lõppkasutajatega. Analüüsimist vajaks, kuidas suhestuvad omavahel eelnõu ja EL otsekohalduvaid määrusi (nt tehisintellekti määrus, mis näeb ette tasuta juurdepääsu tehisintellekti regulatiivliivakastidele). ITL palub täpsustada, kas eksperimentaalprojekti saab algatada ka olukorras, kus ei ole võimalik taotleda tegevusluba ega tugineda kehtivatele õigusnormidele, kuna need ei käsitle uut tehnoloogiat ning selgitada, milline mehhanism oleks ettevõtjatele nendes olukordades mõeldud. ITL palub täpsustada, kas eelnõu § 281 punktis 4 ja § 283 lg 1 punktis 5 mõeldakse majanduslikku kasu ja kahju või midagi muud.
	Arvestatud. 
§ 28¹ lg 1 sõnastati ümber laiema mõiste „eksperimenteerimine majandustegevuses“ alla ning seletuskirjas täiendati selgitusi EL-i õiguse ja otsekohalduvate määruste suhestumise kohta.

	
	
	2. EITL-i hinnangul tuleks vältida kahe-etapilise menetluse läbiviimisel liigseid kattuvusi, ebavajalikku bürokraatiat ja ebamõistlikult pikki menetlustähtaegu. MKM-i menetlusetappi võiks muuta „õhemaks“, keskendudes pigem takistava õigusnormi olemasolule, projekti üldisele majandust ja innovatsiooni toetavale potentsiaalile ja taotluse korrektsusele. Taotluse spetsiifiliste, rohkem sisuliste ja tehniliste aspektide hindamised (sh riskide ja võimaliku kahju hindamine) võiks jätta asutusele, võimalusega kaasata eksperte. Tagada tuleks, et MSÜS eksperimenteerimise raamistiku rakendamisel ei muutuks eksperimenteerimisprojektide läbiviimine praegusest bürokraatlikumaks ja kulukamaks.
	Arvestatud. 
Eelnõust kaotati eraldiseisev tsentraalne menetlusliik ja MKM-i etapp. Ettevõtja esitab taotluse otse pädevale majandushaldusasutusele, kui eriseaduses on ettenähtud eksperimenteerimise võimalus. 

	
	
	3. Menetluse kiirendamist võiks kaaluda eelnõu § 283 lg 5 osas, mis näeb ette pärast positiivse hinnangu andmist 15 tööpäeva eelhinnangu vormistamiseks ja edastamiseks ja § 283 lg 10 osas, mis näeb ette veel 15 tööpäeva MKM-i lõpliku otsuse tegemiseks.
	Teadmiseks võetud. 
Spetsiifilised menetlustähtajad ja MKM-i otsustusfaasid on MSÜS-i tasemelt eemaldatud, lähtudes HMS-i üldkorrast.

	
	
	4. Eelnõu § 284 lg 3 sõnastus „vajaduse korral võib lepingut muuta“ on ebaselge ja seda tuleks konkretiseerida, sest HMS § 102 sätestab rikkumise korral selge otsustuse (leping muuta/lõpetada).
	Arvestatud. 
Nimetatud säte on MSÜS-ist eemaldatud. Erinevalt algselt esitatud kontseptsioonist, kaotatakse MSÜS-i tasemel eraldiseisev menetlusliik. Selle asemel integreeritakse eksperimenteerimise võimalus olemasolevate instrumentidega. Loakohustusega majandustegevuse puhul (nt ravimite käitlemine) võimaldatakse eksperimenteerimist ning seeläbi kohalduvatest nõuetest ajutist kõrvalekaldumist tegevusloa kõrvaltingimusega.

Vaba- või teatamiskohustusega majandustegevuse puhul reguleeritakse eksperimenteerimise tingimused eriseaduse alusel sõlmitavas halduslepingus, mida reguleerib kehtiv seadus. 

	
	
	5. Eelnõust ei nähtu, milline on asutuse vastutus lepingu mittetäitmisel. Samuti ei ole arusaadav, kas eelnõu omab puutumust ka uute toodete turuletoomiseks vajalike tüübikinnituste ja sertifitseerimismenetluste protseduuridega.
	Mittearvestatud. 
Asutuse vastutus ei kuulu eksperimenteerimisraamistiku reguleerimisalasse, vaid raamistikuga luuakse ettevõtjatele võimalus testida ja kasutada tooteid regulatiivses liivakastis. Tüübikinnitused ja nõutavad sertifitseerimismenetlused on seotud valdkondlike nõuetega, mida saab lahendada eriseadustes, s.o eksperimenteerimisprojekti raames on võimalik kõrvale kalduda ka tüübikinnituse ja sertifitseerimise nõuetest, kui valdkondlik eriseadus seda võimaldab. 

	5. 
	Kaitseministeerium
(edastatud 08.12.2025)
	1. Eelnõud ja seletuskirja tuleks täiendada eraldi kaitsevaldkonna eksperimenteerimisprojektide kategooriaga, mis seoks kaitseotstarbelised testimised Kaitseministeeriumi poolt määratud testaladega. 

Eelnõus tuleks eraldi defineerida „kaitsevaldkonna eksperimenteerimisprojekti“ mõiste ning määratleda Kaitsevaldkonna osas pädevateks asutusteks Kaitseministeerium, Kaitsevägi (Küberväejuhatus ja Tulevikuvõime ja innovatsiooni väejuhatus) ja CR14. Eelnõu lisa 2 kujutletud skeemi tuleks luua täiendav haru kaitsevaldkonna eksperimenteerimisprojektide jaoks. Eelnõu seletuskirja tuleks täiendada lõiguga, mis selgitab, et eksperimenteerimisprojektide puhul hinnatakse lisaks tavapärastele riskidele ka riigi julgeolekuriske, liitlaskohustusi ning salastatud teabe töötlemise nõudeid ning projekti testimiseks kasutatakse ainult Kaitseministeeriumi poolt määratud testalasid.
	Mittearvestatud. 
Eelnõu eesmärk on luua üldine ja paindlik raamistik eksperimenteerimisprojektide läbiviimiseks kõikides majandusvaldkondades. Eraldi kaitsevaldkonna eksperimenteerimisprojektide kategooria loomine MSÜS-i ei ole vajalik ega otstarbekas. Kaitsevaldkonna erisusi saab reguleerida valdkondlikus eriseaduses. 

	6. 
	Keskkonnaamet (edastatud 03.12.2025)
	1. Eelnõu §-s 281 sätestatud eksperimenteerimisprojekti definitsiooni tuleks täpsustada, et oleks üheselt arusaadav, millised tegevused võivad kvalifitseeruda eksperimenteerimisprojektiks ning millised mitte. Selgitada tuleks, kas eksperimenteerimisprojekt võib hõlmata keskkonda reaalselt mõjutavaid tegevusi. Eelnõus ei ole tähelepanu pööratud kaitsevaldkonna olulistele valupunktidele.
	Osaliselt arvestatud. 
Eelnõu § 281 sõnastati ümber ning keskkonda mõjutava tegevuse erisused ja piirangud reguleeritakse vajadusel vastavates eriseadustes.

	
	
	2. Eelnõu seletuskirja tuleks seoses eksperimenteerimisraamistiku üldpõhimõttega täpsustada selgitusega, millised tegevused ei ole eksperimenteerimisprojekti alla sobilikud ning lisada tuleks selgitus, et eksperimenteerimisprojekt ei või hõlmata tegevusi, mille puhul ei ole võimalik hinnata keskkonnahäiringu esinemise ohtu.
	Mittearvestatud. 
Kõikide mittesobivate tegevuste ammendav loetlemine üldseaduses ei ole võimalik ega otstarbekas, ohutus tagatakse asendusmeetmete hindamisega.

	
	
	3. Eelnõus tuleks täpsustada, et taotluse materjalid tuleb esitada eesti keeles, kuid majandushaldusasutuse nõusolekul võib taotleja esitada taotluse ja selle lisad kokkuleppel ka muus keeles. 
	Mittearvestatud. 
Erandi tegemine HMS §-s 20 sätestatud põhimõttest ei ole põhjendatud. Eelnõu seletuskirjast eemaldatakse vastavad selgitused (vt ka õiguskantsleri seisukoht).

	
	
	4. Eelnõusse tuleks lisada nõue, et halduslepingu menetlusse kaasatakse tegevuskohaga piirnevate kinnistute omanikud ning kohaliku omavalitsuse üksus. Samuti nõue teha sõlmitud haldusleping neile eraldi teatavaks.
	Mittearvestatud. 
Nõude lisamine ei ole vajalik. HMS § 11 lg 1 p 3 kohaselt on isikud, kelle õigusi või kohustusi haldusleping võib puudutada menetlusosalisteks. HMS § 11 g 2 järgi võib haldusorgan menetlusosalisena kaasata muid isikuid ja organeid, kelle huve haldusleping võib puudutada. Lisaks on võimalik erisused reguleerida valdkondlikus eriseaduses. 

	
	
	5. Eelnõu § 283 lg 11 p-i 5 tuleks lisada selgitus, kas riskide ja meetmete hindamiseks koostatakse majandushaldusasutusele juhis ning kas taotleja peab esitama eksperthinnangud või on menetlejal õigus neid nõuda.
	Teadmiseks võetud. 
Tsentraalset menetlust reeglistanud § 283 on eemaldatud ning vajalikud hindamisjuhendid luuakse vajadusel valdkondlikul tasandil.

	
	
	6. Eelnõu § 284 lg-s 5 tuleks täpsustada, mitu korda võib halduslepingu kehtivust pikendada ning sätestada eksperimenteerimisprojekti maksimaalne kogukestus.
	Arvestatud. 
Eelnõu § 281 lg 2 (varasem § 284 lg 5) täpsustatakse, et tagada eksperimenteerimisprojekti ajutine iseloom ning õiguskindlus projekti maksimaalse kestuse osas. 

	
	
	7. Eelnõu § 283 lg-s 9 ja seletuskirjas tuleks täpsustada, kas ja millises ulatuses riigilõiv tagastatakse juhul, kui majandushaldusasutus jätab taotluse läbi vaatamata. 
	Teadmiseks võetud. 
MSÜS-i tasemelt eemaldati eraldiseisev taotlust puudutav riigilõiv.

	
	
	8. Eelnõusse tuleks lisada nõue, et eksperimenteerimisprojekti elluviimisel tekkinud olulise keskkonnakahju hüvitab ettevõte täies ulatuses ning täpsustada, et haldusasutusel on kaalutlusõigus nõuda eksperimenteerimisprojekti puhul finantstagatist (kindlustus, garantiikiri) võimalike tekkivate kahjude sh keskkonnakahjude katmiseks.
	Mittearvestatud. 
Eelnõu täiendamine ei ole vajalik, kuna kehtiv õigus reguleerib juba piisavalt nii kahju hüvitamise kohustust. Finantstagatise nõudmise sätte lisamine ei ole põhjendatud ega vajalik. Vajadusel on võimalik erisused reguleerida valdkondlikus eriseaduses. 

	
	
	9. Veeseadusesse tuleks lisada viited MSÜS §-des 281–285 sätestatud alustele ja korrale.
	Mittearvestatud. 
Eksperimenteerimisraamistiku rakendamine valdkondlikes eriseadustes on etapiviisiline ja vajaduspõhine. Viited eksperimenteerimisraamistikule lisatakse valdkondlikesse eriseadustesse järk-järgult. Seletuskirja täiendatakse vastavalt.

	
	
	10. Seletuskirja 8. peatükis tuleks täpsustada eksperimenteerimisprojekti potentsiaalset kohaldamisala, toote- ja teenuseliike, valdkondi ning eriseadusi, mida eelduslikult oleks vaja täiendada.
	Arvestatud. 
Seletuskirja 8. peatükki täiendatakse ülevaatega eksperimenteerimisprojekti potentsiaalse kohaldamisala, toote- ja teenuseliikide, valdkondade ning eriseaduste kohta, mida eelduslikult võib olla vajalik täiendada.

	
	
	11. Seletuskirjas tuleks täpsustada keskkonnaohu hindamise menetlust, riskide maandamise kava hindamise metoodikat ning ajaraamistiku põhjendatust. 
	Mittearvestatud. 
Seletuskirja täiendamine nii keskkonnaohu hindamise menetluse, riskide maandamise kava hindamise metoodika kui ka ajaraamistiku põhjendatusega ei ole vajalik ega otstarbekas eksperimenteerimisraamistiku tasandil. Vajadusel on võimalik erisused reguleerida valdkondlikus eriseaduses ning selgitada täpsemalt selle seletuskirjas.

	
	
	12. Eelnõu §-s 283 ja seletuskirjas tuleks ühtlustada mõistete „hinnang“ ja „eelhinnang“ mõistekasutust ning kasutada kogu regulatsioonis ühte terminit.
	Arvestatud.  
Eelnõust ja seletuskirjast eemaldati MKM-i eelhinnangu mõiste ja etapp.

	
	
	13. Seletuskirja tuleks täiendada alapeatükiga, milles selgitatakse, kas ja kuidas tuleb eksperimenteerimisprojekti puhul kohaldada KeHJSi sätteid, sh vajadusel täiendada seletuskirja lisas 2 olevat protsessijoonist.
	Mittearvestatud. 
KeHJS-i kohaldamise küsimused tuleb vajadusel lahendada valdkondliku eriseadusega ning täiendavad selgitused lisada selle seletuskirja.

	
	
	14. Eelnõu § 283 lg-s 8 tuleks täpsustada, et pädev majandushaldusasutus võib pikendada kooskõlastamise tähtaega ning tähtaega saab pikendada üksnes pädev majandushaldusasutus. Samuti tuleks eelnõud või seletuskirja täiendada selgitusega, kas ja millises ulatuses on majandushaldusasutusel õigus esitada kooskõlastamisel tingimusi, mis tuleb halduslepingusse lisada keskkonnakaitse või riskijuhtimise eesmärgil.
	Teadmiseks võetud. 
Üldised menetlust reguleerivad sätted on MSÜS-i eelnõust eemaldatud. 

	
	
	15. Seletuskirjas tuleks täpsustada ja laiendada keskkonnamõjude käsitlust lisades kaalutlused juhtudeks, kus tegevus võib mõjutada elu- või looduskeskkonda.
	Mittearvestatud. 
KeHJS-i kohaldamise küsimused tuleb vajadusel lahendada valdkondliku eriseadusega ning täiendavad selgitused lisada selle seletuskirja.

	
	
	16. Seletuskirjas tuleks täpsustada hinnangut halduskoormusele ja hinnata, kas majandushaldusasutusel võib olla vaja täiendavaid ressursse, eelkõige juhul, kui eksperimenteerimisprojektid hõlmavad keskkonda mõjutavaid tegevusi.
	Osaliselt arvestatud. 
MSÜS-i muudatus otseselt endaga töökoormuse kasvu keskkonna valdkonnas kaasa ei too, küll aga saab seda analüüsida vastava valdkondliku seaduse rakendamisel. 
Valdkondlike mõjude analüüs toimub valdkondlike eriseaduste muutmisel, kui neisse lisatakse viited eksperimenteerimisraamistikule. Ka täpsemad hinnangud töö- ja halduskoormusele saab tuua valdkondliku eriseaduse eelnõu seletuskirjas.

	
	
	17. Seletuskirjas ja vajaduse korral ka eelnõus tuleks täpsustada, milline on eksperimenteerimisprojekti halduslepingu suhe tegevusloaga KehJS mõttes, kas ja millisel juhul võib eksperimenteerimisprojekt asendada tegevusloa, registreeringu või KMH vajalikkuse eelhindamise, kas KMH vajalikkuse eelhindamine tuleb läbi viia ka siis, kui tegevust lubatakse halduslepinguga, kuidas toimida juhul kui halduslepingu sõlmimine osapoolte vahel ebaõnnestub.
	Osaliselt arvestatud. 
Eelnõu kohaselt sõltub instrument majandustegevuse liigist (loakohustusel tegevusloa kõrvaltingimus, muul juhul haldusleping) ning eksperimenteerimine ei vabasta kehtivatest keskkonnahindamise (KMH) kohustustest.

	7. 
	Kliimaministeerium
(edastatud 13.12.2025)

	1. Eelnõu seletuskirjas puudub ülevaade selle kohta, kas ja kuidas tänane Eesti eriregulatsioon eksperimenteerimist lubab. Eriregulatsiooni ei ole kontrollitud ja asjakohaselt on hindamata eelnõu valdkondlikud mõjud, sh puudub seletuskirjast mõjuhinnang halduskoormuse kasvule ja kajastamata on seda vähendavad meetmed.
	Osaliselt arvestatud. 
Seletuskirja täiendati ülevaatega kehtiva Eesti eriregulatsiooni kohta, mis eksperimenteerimist võimaldab või piirab. Samuti on täpsustatud seletuskirja halduskoormuse osas, märkides, et valdkondlike mõjude analüüs toimub valdkondlike eriseaduste muutmisel, kui neisse lisatakse viited eksperimenteerimisraamistikule.

	
	
	2. Eelnõu loob transpordivaldkonna jaoks ebamõistliku topeltmenetluse, dubleerimise ja halduskoormuse kasvu ettevõtjale, mis pidurdab innovatsiooni ning on vastuolus Vabariigi Valitsuse halduskoormuse vähendamise meetmetega. Nõustuda ei saa väidetega, et normide MSÜS-i lisamine on ettevõtjatele tuttavam ja tervikuna hoomatavam ning kasutajasõbralikum (seletuskirja lk 4) ning et MSÜS lahendus võimaldab koondada eksperimenteerimise reeglid ühte kohta ja soodustada eksperimenteerimist ilma ülemäärase bürokraatiata (seletuskirja lk 5), sest ka eriseadusi tuleb muuta ulatuslikumalt, kui üksnes viite lisamisega. Seletuskirjas sisalduv ressursikokkuhoiu väide ei vasta tõele, sest ressursikulu suureneb nii regulatsioonide täiendavale väljatöötamisele kui ka lisanduvale menetlusele. Lisaks tuleb paratamatult muuta ka eriseadusi, sest eelnõu nõuab viidet MSÜS-ile ja ka eriseadus peab soosima testimist. Seletuskiri on vastuoluline osas, mis puudutab eriseaduste täiendamist. Samuti ei saa nõustuda väitega, et kahe-etapiline kaalumine ja dubleerimine on vajalik (seletuskirja lk 8).
	Arvestatud. 
Erinevalt algselt esitatud kontseptsioonist, on loobutud MSÜS-i tasemel eraldiseisevast ning paralleelsest menetlusliigist. Selle asemel integreeritakse eksperimenteerimise võimalus olemasolevate instrumentidega. Loakohustusega majandustegevuse puhul (nt ravimite käitlemine) võimaldatakse eksperimenteerimist ning seeläbi kohalduvatest nõuetest ajutist kõrvalekaldumist tegevusloa kõrvaltingimusega. Vaba- või teatamiskohustusega majandustegevuse puhul reguleeritakse eksperimenteerimise tingimused eriseaduse alusel sõlmitavas halduslepingus. MSÜS-i sisseviidav §281 moodustab horisontaalse aluse, millest saab edaspidi juhinduda ka teiste eriseaduste täiendamisel. Spetsiifilist valdkonda puudutavad küsimused tuleb vajadusel lahendada valdkondliku eriseadusega. Seletuskirja täiendatakse halduskoormuse kasvu ja selle vähendamise meetmete osas, märkides, et valdkondlike mõjude analüüs toimub valdkondlike eriseaduste muutmisel, kui neisse lisatakse viited eksperimenteerimisraamistikule.

	
	
	3. Arusaamatuks jääb, kas eelnõus ja seletuskirjas sisalduva kooskõlastuse puhul on tegemist kooskõlastusega HMS § 16 tähenduses või esimesele eelhaldusaktile järgneva täiendava eelhaldusaktiga. Samuti jääb arusaamatuks, kas eelnõu § 283 lg-s 10 nimetatud MKM-i otsus on lõplik haldusakt või veel üks eelhaldusakt, millele järgneb pädeva asutuse sõlmitav haldusleping ning mida nimetatud otsusega otsustatakse, sest otsuse sisu ei ole eelnõus avatud. Kui pädeva asutuse hinnang on kooskõlastus HMS § 16 tähenduses ja lõplik haldusakt on eelnõu § 283 lg-s 10 nimetatud MKM-i otsus, siis peaks MKM sisuliselt astuma valdkondliku pädeva asutuse asemele. On kaheldav, et MKM sisulist valdkondlikku pädevust kõikides majandustegevuse valdkondades omab.
	Arvestatud. 
Eelnõust eemaldati MKM-i formaalne otsustusroll ja kooskõlastamissüsteem.

	
	
	4. Kui eriseaduses on testimine või eksperimenteerimine juba reguleeritud ja selleks on olemas kohane menetlus, mis lõpeb pädeva asutuse haldusakti andmisega, siis tuleks täpsustada, mis saab eelnõu jõustumisel asjaomasest eriseaduse menetlusest, s.o kas seniseid eriseaduste menetlusi tuleb muuta ja kohandada need kõik MSÜS-i põhisteks menetlusteks. Juhul kui viide eriseaduses puudub (seletuskirja lk 1), siis jääb arusaamatuks, mis saab olukorras, mil viidet veel eriseadusesse tehtud ei ole, st millist menetlust tuleb sellises olukorras kohaldada ja kas eriseaduse menetlused tuleb peatada.
	Arvestatud. 
Seletuskirjas selgitati, et eelnõu ei mõjuta ega peata eriseadustes juba kehtivaid katsetamis- ja erimenetlusi.

	
	
	5. Eelnõus toodud kaheastmeline menetlus ei ole mõistlik. MKM-il puudub sisuline valdkondlik pädevus hinnata projekti ohutuskriitilisust, innovaatilisust ja tehnoloogilist valmidusastet ning ka praktilist vajadus tükeldada hinnangu andmist kahe erineva asutuse vahel ei esine. Eelnõu § 283 lg 1 kriteeriume on kõige paremini võimeline hindama asjakohane pädev asutus. On küsitav, kas MKMi hindamise etapis on vajalik hinnata innovaatilisust ning mis lisaväärtust selline hinnang annab. Eelnõu § 283 lg 1 p-id 4–6 dubleerivad lõikes 6 toodud pädeva asutuse hindamiskriteeriume, mis on ebavajalik.
	Arvestatud. 
Eelnõust kaotati eraldiseisev tsentraalne menetlusliik ning MKM-i etapp.

	
	
	6. Põhjendamatu on hinnata projekti testimiseks lubamise otsustamisel projekti ärimudeli majanduslikku mõju ja ärilist teostatavust ning kasu. Iga ettevõtja enda riisiko peaks olema see, kas ettevõtja suudab oma toote või teenuse äriliselt kasumlikuks muuta. Haldusorgan peaks eelkõige hindama seda, kas testida on võimalik ohutult. Eelnõu seletuskirjas viidatakse märkimisväärsele positiivsele majanduslikule ja sotsiaalsele mõjule, kuid eelnõu kriteeriumites seda sõnastatud ei ole.
	Arvestatud. 
Ärilise teostatavuse ja majandusliku kasu/kahju tsentraalne hindamisnõue on eelnõust eemaldatud.

	
	
	7. Eelnõu § 284 lg-s 2 ja lg-s 7 sätestatud kohustus esitada aruandeid ja MKM-i poolne lõpparuande koostamine ei ole vajalik. MSÜS-is ei ole vajalik sätestada universaalset aruandluskohustust, vaid see peaks jääma iga eriregulatsiooni põhiseks.
	Arvestatud.  
MSÜS-i taseme universaalne aruandlus ja MKM-i lõpparuande kohustus on sellisel kujul eemaldatud.

	
	
	8. Arusaamatuks jäävad eelnõu seletuskirja lisa 2 protsessiskeemil toodud selgitused, mille kohaselt viiakse õigusaktide muutmine läbi MKM-i juhtimisel, arvestades, et kehtiva õiguse kohaselt peaks iga valdkondlik ministeerium olema vastutav oma valdkonna õigusloome eest.
	Arvestatud. 
MKM-i tsentraalne ja formaalne roll on eelnõust ning protsessikirjeldusest eemaldatud. 

	
	
	9. Eelnõust ega seletuskirjast ei selgu, kus sätestatakse see, millistest konkreetsetest eriseaduse normidest võib eksperimenteerimisprojektiga kõrvale kalduda. 
	Mittearvestatud.  
MSÜS ise ei anna õigust ühegi valdkondliku nõude kohaldamata jätmiseks vaid loob üldise horisontaalse aluse eksperimenteerimiseks. Konkreetne õiguslik alus teatud nõuetest (näiteks tegevusloa kontrolliesemesse kuuluvatest ruumi- või personalinõuetest) kõrvale kaldumiseks luuakse igas valdkondlikus eriseaduses eraldi. Eelnõu teises paragrahvis muudetav ravimiseadus on selle esimene praktiline näide: uue RavS § 47 lõikega 2 luuakse volitusnorm, mis lubab eksperimenteerimisel kalduda ajutiselt kõrvale tegevusloa kontrolliesemesse kuuluvatest nõuetest, tingimusel, et see ei lähe vastuollu EL-i õiguse ega inimese tervise kaitsega. See tähendab, et iga eriseadus (nt lennundusseadus, liiklusseadus), mida edaspidi eksperimenteerimisraamistikuga seotakse, peab ise sätestama, millise ulatuse ja piirangutega on selles valdkonnas lubatud nõuetest erandeid teha.

	
	
	10. Eelnõu kiireloomulise menetluse vajadus on küsitav ning seda ei ole eelnõu seletuskirjas põhjendatud, kuigi HÕNTE seda nõuab. Samuti on eelnõule põhjendamatult jäetud tegemata väljatöötamiskavatsus, millest tulenevalt on kaasamine olnud puudulik ja hindamata ning läbi on töötamata valdkondlikud eriregulatsioonid.
	Osaliselt arvestatud. Eksperimenteerimisprojektide võimaldamine on Vabariigi Valitsuse tööplaanis. Menetluse kiireloomulisust põhjendatakse seletuskirjas Vabariigi Valitsuse tegevusprogrammi ja majanduskasvu kava täitmisega.

	
	
	11. Eelnõus pakutud lahenduse sobitumine MSÜS-i praegusesse raamistikku on küsitav. MSÜS ei näe tegevuslubade puhul ette süsteemi, kus lisaks pädevale majandushaldusasutusele on tegevusloa menetlejaks ka täiendav nö juhtiv keskne asutus.
	Arvestatud. 
Tsentraalse juhtiva asutuse mudel eemaldati ning lahendus integreeriti MSÜS-i kehtivate tegevusloa ja halduslepingu instrumentide loogikaga. 


	
	
	12. Eelnõu seletuskirjas ei ole selgitatud, miks on eelnõu § 282 lg 1 kohaselt pädev taotlust esitama üksnes juriidiline isik ning kuidas seostub see MSÜS §-is 5 sätestatuga.
	Arvestatud. 
Eelnõu kohaselt saab eksperimenteerimist taotleda ettevõtja MSÜS-i üldises tähenduses (sh füüsilisest isikust ettevõtja).

	
	
	13. Eelnõus esineb vastuolu § 283 lg 1 p 1 ja lg 4 vahel, millest tulenevalt ei ole aru saada, kas lisaks eelnõus kirjeldatud MSÜS-i kohasele testimisele võib paralleelselt eksiteerida ka mingi muu testimisregulatsioon, mis MSÜS regulatsiooni alla ei kuulu. Seega kui ei esine normi, mis pärsib testimist, siis võib MKM testimise taotluse rahuldamisest keelduda. Sellega tekib olukord, kus testimist pärssiva õigusnormi puudumisel ei pruugi toimuda ka MSÜS kohast testimist.
	Osaliselt arvestatud. 
Juhul kui tegemist on tegevusega, mis ei ole õigusaktidega piiratud, ei ole eksperimenteerimisraamistiku kohaldamine asjakohane. Seletuskirja täiendatakse vastavate selgitustega.

	
	
	14. Eelnõu § 283 lg 5 viitab, et MKM edastab ainult positiivse eelhinnangu korral taotluse edasiseks menetluseks pädevale majandushaldusasutusele. Arusaamatuks jääb, mis saab siis, kui § 283 lg 1 p-s 1 nimetatud tingimus ei ole täidetud.
	Arvestatud. 
Nimetatud säte ja MKM-i eelhinnangu etapp on eelnõust eemaldatud.

	
	
	15. Eelnõus ei ole reguleeritud, mis saab siis, kui taotluse rahuldamisest keeldutakse põhjusel, et eriseaduses puudub testimise regulatsioon ja kuidas peaks sellisel juhul nö regulatiivne õppimine toimuma. See seab küsimärgi alla regulatsiooni vajaduse. Regulatsiooni vajaduse seab küsimärgi alla ka asjaolu, et eelnõu § 283 lg 1 p 6 kohta on seletuskirjas selgitatud, et kui viide eriseaduses MSÜS-ile puudub, siis ei tee MKM ka positiivset hinnangut ja ei saada taotlust edasi pädevale majandushaldusasutusele.
	Selgitame.
MSÜS-i eelnõust on eemaldatud taotlust reguleerivad sätted ning ka MKM-i formaalne roll. Menetlusprotsess järgib uue versiooni kohaselt olemasolevat korda või tuleb eriseaduses uus kord sätestada. Eelnõu on koostatud teadmises, et muudatused valdkondlikes eriseadustes, mis võimaldavad tegutsemist eksperimenteerimisraamistikus, viiakse sisse pärast MSÜS-i muudatuste jõustumist. MSÜS-i raamistik loob üldise õigusliku aluse, millele eriseadused saavad viidata. Seletuskirja täpsustatakse vastavas osas.

	
	
	16. Eelnõu § 283 lg 6 p-s 3 räägitakse tootest, teenusest ja tehnoloogiast, samas kui mujal eelnõus kasutatakse termineid „toode“ ja „teenus“.
	Arvestatud. 
Terminite kasutus eelnõus ja seletuskirjas ühtlustati.

	
	
	17. Eelnõu § 283 lg-s 8 toodud tähtaeg pädevale majandushaldusasutusele on liiga lühike ega arvesta erinevate valdkondade keerukuse ja tegelike vajadustega. Taotlust peaks algusest peale menetlema pädev majandushaldusasutus. 
	Arvestatud. 
MSÜS-i üldregulatsioonist eemaldati menetlustähtajad.

	
	
	18. Eelnõu § 284 lg 2 räägib projekti elluviimiseks loa andnud majandushaldusasutusest, kuid eelnõu §-s 283 ei ole juttu loast, vaid majandushaldusasutuse antavast kooskõlastusest MKM-le ning majandushaldusasutuse sõlmitavast halduslepingust.
	Arvestatud.  
Terminid ühtlustati vastavalt uuele instrumentide loogikale.

	
	
	19. Selgusetuks jääb, kas MSÜS-i kohane riigilõiv asendab ka juba kehtivad eriõiguse alusel võetavad lõivud või on tegu täiendava lõivuga.
	Teadmiseks võetud. 
MSÜS-i kohane riigilõiv on eelnõust eemaldatud.

	
	
	20. Seletuskirja lk 2 teises lõigus on selgitatud, et testimisprojekti aruanded ja MKM-i lõppraport on aluseks piirava õigusnormi muutmise analüüsimiseks ja otsustamiseks. Mootorsõidukite testimise tagajärjeks ei saa olla see, et muudetakse liiklusreegleid.
	Teadmiseks võetud. 
Aruandluskohustus on sellisel kujul MSÜS-ist eemaldatud. MSÜS § 281 lg 6 sätestab perioodilise aruandluse nõude, mida täpsustatakse tegevusloa kõrvaltingimuses või halduslepingus ning mis tagab pideva riikliku järelevalve ning annab tõenduspõhist teavet normide võimaliku püsiva muutmise vajaduse kohta.

	
	
	21. Seletuskirja lisas 1 toodud selgitus eriseaduses sätestatavate valdkondlike lisatingimuste kohta on arusaamatu ja eksitav. MKM saab taotlusele eelhinnangut andes arvestada üksnes kehtiva õigusega ning eelnõu § 282 lg 2 ja § 283 lg 1 ei viita sellele, et MKM peaks arvestama eriseaduses sätestatud eritingimustega.
	Arvestatud.  
Eelnõust ja lisa tekstist eemaldati viited MKM-i eelhinnangule. 


	
	
	22. MKM asemel peaks valdkondlik pädev asutus hindama seda, kas eksperimenteerimisest tekkiv kasu on eelduslikult suurem võimalikust kahjust ning kas erand on põhjendatud (seletuskirja lk 7 viies lõik).
	Arvestatud.   
MKM-il puudub uue kontseptsiooni järgi menetluses formaalne roll.

	
	
	23. Arusaamatuks jääb, kuidas saab MKM ainult eriseaduses sisalduva viite olemasolu hinnates hinnata seda, kas eriseaduses sisalduva takistava normi eesmärk on muul viisil saavutatav (seletuskirja lk 8 kolmas lõik). Lisaks isegi kui MKM hindaks seda sisuliselt, siis puudub MKM-il hinnangu andmiseks vastav valdkondlik pädevus.
	Arvestatud.  
Riskide ja asendusmeetmete sobivuse hindamine kuulub täielikult pädevale majandushaldusasutusele.

	
	
	24. Info halduslepingu sõlmimise kohta peaks oma kodulehel avaldama see asutus, kes on halduslepingu sõlminud mitte MKM, kes ei ole pädev halduslepingut sõlmima (seletuskirja lk 9 neljas lõik).
	Arvestatud.  
Teabe avaldamine reguleeritakse eriseaduses või järgitakse kehtivaid avalikustamise reegleid. 


	
	
	25. Hinnatud ei ole, kas eksperimentaalraamistik peaks kohalduma laiemalt, s.o lisaks tegevusloale ka keskkonnaloale ja keskkonnakompleksloale. Selgusetu on, mis saab siis, kui eksperimenteerimisprojekti katsetegevuseks on vaja mitut luba.
	Arvestatud. 
Eksperimenteerimisraamistiku kohaldamine ei ole välistatud ka keskkonnaloale ja keskkonnakompleksloale, kuid tingimused selleks saab ette näha valdkondlikus eriseaduses. Uue kontseptsiooni kohaselt võimaldatakse loakohustusega majandustegevuse puhul (nt ravimite käitlemine) eksperimenteerimist ning seeläbi kohalduvatest nõuetest ajutist kõrvalekaldumist tegevusloa kõrvaltingimusega.

	
	
	26. Seletuskirja sisukokkuvõtte teise lõigu kohaselt lubatakse õigusaktides sätestatud nõuetele mittevastavate uuenduslike toodete, teenuste ja tehnoloogiate katsetamist, kuid eelnõu § 281 nimetab eksperimentaalprojektiks üksnes toote ja teenuse katsetamise.
	Arvestatud. 
Eelnõu § 281 sõnastust ja seletuskirja ühtlustati. 

	
	
	27. Läbi tuleks mõelda, kas valdkondlike taotluste lahendamise protsessi tuleks kaasata ka TRAM või analüüsida, millistel tingimustel saab MKM positsiooni kujundada seoses lennundusohutuse alaste teadmistega. 15 päeva jooksul sisulise tagasiside saamine TRAM-ilt ei ole realistlik. Lisaks on vajalik analüüsida, kuidas on lubatavalt ja ohte maandavalt võimalik eksperimenteerimise raamistikku õhusõidukite osas kohaldada, arvestades rahvusvahelist õigust.
	Teadmiseks võetud. 
Küsimus kuulub valdkondliku eriseaduse reguleerimisalasse. Kaasamine toimub HMS-i üldkorra alusel pädeva asutuse poolt. 


	
	
	28. Koostada tuleks konkreetsem analüüs nn regulatiivliivakasti ellukutsumise mõjust majandushaldusasutuste kulude ja tulude ning võimalike netokulude rahastamisallika(te) kohta.
	Selgitame. 
Eelnõu seletuskirjas on esitatud esmane analüüs majandushaldusasutuste kulude ja tulude kohta. Konkreetsem ja detailsem kulude-tulude analüüs ei ole eelnõu seletuskirja koostamise etapis võimalik ega otstarbekas.

	8. 




	Rahapesu Andmebüroo (edastatud 09.12.2025)

	1. RahaPTS-i ei ole hetkel kavandatud viidet eksperimentaalraamistikule, kuid see võib osutuda tulevikus vajalikuks. RAB palub kaaluda eelnõuga sätestatud tähtaegade pikemaks muutmist, sest 15-tööpäevaline tähtaeg on liiga lühike, arvestades, et dokumentatsioon esitatakse inglise keeles ning projektide hindamine ja seaduse järgimise kontrollimine võtab aega. 
	Osaliselt arvestatud. 
MSÜS-ist eemaldati menetlustähtajad ning Täpsemad nõuded, sh vajadusel pikemad menetlustähtajad, sätestatakse valdkondlike eriseadustega. Erandi tegemine HMS §-s 20 sätestatud põhimõttest ei ole põhjendatud – menetluskeel on üldjuhul eesti keel.

	
	
	2. Järelevalvetasu võiks rakenduda mitte üksnes eriolukordades, sest tegemist ei ole ametliku nn järelevalvesubjektiga, vaid ettevõttega, kes tegutseb ilma tegevusluba omamata projekti raames ning võib seetõttu arvestatava tõenäosusega omada pigem kõrgemat rahapesu ja terrorismi rahastamise riski. Võrdse kohtlemise tagamiseks tuleks ka RAB-ile eriseaduses ette näha järelevalvetasu, kui teistele majandushaldusasutustele see ette nähakse. 
	Arvestatud. 
Järelevalvetasu regulatsioon on eelnõust eemaldatud. Küsimus kuulub valdkondliku eriseaduse reguleerimisalasse.

	9. [bookmark: _Hlk218253259]
	Regionaal- ja Põllumajandusministeerium

	1. Projekti sisuliseks hindamiseks ettenähtud menetlusajaks tuleks sätestada 20 tööpäeva, sest taotlusega seotud asjaolud võivad olla tavapärasest keerukamad ja vajada seega mitme asutuse või spetsialisti kaasamist.
	Teadmiseks võetud. 
MSÜS-i üldregulatsioonist on välja jäetud menetlusega seonduv (sh menetlustähtajad). Projektide hindamise kriteeriumid sätestatakse eriseaduses, võimalusel juba olemasoleva instrumendi raames (nt tegevusloa kõrvaltingimusena).

	
	
	2. Täpsustada tuleks järelevalvetasu regulatsiooni. Eelnõust ega seletuskirjast ei nähtu, milliseid situatsioone hinnatakse „keerulisteks“ ja mille puhul on järelevalvetasu õigustatud ning millistest allikatest kaetakse edaspidi järelevalvega seotud kulud, kui eksperimenteerimisprojekt ei vasta kirjeldusele „keeruline situatsioon“. Eelnõukohane regulatsioon ei ole piisav, et tagada selgus järelevalvetasude kehtestamise osas ning seletuskirja tuleks täiendada põhiseaduspärasuse analüüsiga.
	Arvestatud. 
Järelevalvetasu regulatsioon on eelnõust eemaldatud. Küsimus kuulub valdkondliku eriseaduse reguleerimisalasse ning seda on võimalik täpsustada konkreetsete eelnõude seletuskirjades. 

	
	
	3. Seletuskirjas tuleks täpsustada, millistest allikatest kaetakse kulud, mida riigilõiv ei kata.
	Mittearvestatud. 
Eelnõu kontseptsiooni on muudetud vastavaks tegevuslubade väljastamise menetlusega ühtima ning lähtub seetõttu olemasolevatest tegevuslubade väljastamise ja muutmise tasudest. 

	
	
	4. Seletuskirja tuleks täiendada mõjude osas. Alahinnatud on mõju avaliku sektori töökoormusele. 
	Osaliselt arvestatud. 
Seletuskirjas täpsustati halduskoormuse käsitlemist iga eriseaduse tasandil.

	
	
	5. Eelnõu § 281 tuleks täpsustada viisil, mis välistaks eksperimenteerimisprojektid valdkondades, kus projekti läbiviimine ei ole võimalik ilma, et see ohustaks loomade heaolu ja tervist, inimeste tervist või keskkonda. Eelnõu § 281 punkti 4 tuleks täiendada pärast sõnu „pole ohtu“ sõnadega „loomade tervisele ja heaolule“.
	Mittearvestatud. 
§ 281 lg 6 sisustab riskide maandamise plaani sh ohutus- ja kontrollimeetmed elu, tervise, vara ja keskkonna kaitseks; täpsemad valdkondlikud ohutusnõuded ja spetsiifika lahendatakse eriseadustes. 


	10. 
	Riigikantselei 

	1. Eelnõu § 281 seoses jääb arusaamatuks, millises õigusaktis ja millisel kujul on defineeritud mõiste „turg“. 
	Arvestatud. 
Eelnõu § 281 sõnastatakse ümber eemaldatakse sõna „turg“.

	
	
	2. Kui eelnõu § 281 p-des 3 ja 4 on sätestatud välistavad asjaolud, siis jääb arusaamatuks, miks seda on tehtud kahes erinevas punktis. Jääb arusaamatuks, millal/millistel juhtudel hinnatakse p-s 3 nimetatud asjaolusid ja millal p-s 4. Õigusselguse huvides tuleks sätestada üks punkt välistavatest asjaoludest. Samuti tuleks välistava asjaoluna sätestada, et projekti elluviimine ei tohi olla ohuks riigi julgeolekule ja riigikaitsele.
	Arvestatud. 
§ 281 sõnastati ümber, koondades eeldused ja asendusmeetmete nõuded ning jättes spetsiifilised kriteeriumid eriseadustesse.

	
	
	3. Eelnõu § 283 lg-s 1 ja lg-s 4 tuleks tuua esile, et MKM kontrollib ka eelnõu § 281 p-des 3 ja 4 esile toodud asjaolusid.
	Arvestatud. 
MKM-il puudub uue kontseptsiooni järgi formaalne roll.

	
	
	4. Arusaamatuks jääb, millistele kriteeriumitele peab projekt vastama, et see oleks innovaatiline ning mida tähendab eelnõu kontekstis „innovaatiline“, s.o mis on selle mõiste sisu, definitsioon ja kriteeriumid.
	Arvestatud.  
Spetsiifilised innovaatilisuse kriteeriumid eemaldati MSÜS-i tasemelt. Innovatsiooni definitsioon on sätestatud TAIKS-is.


	
	
	5. Terminite ühtne kasutamine tuleks üle vaadata, sh õigusnormid, mis piiravad projekti elluviimist vs õigusaktid, mis piiravad vs projekti takistav õigusnorm vs pärssiv õigusnorm.
	Arvestatud. 
Terminite kasutamine ühtlustati.

	
	
	6. Eelnõu § 283 lg 1 p-s 4 on esile toodud uued kaitse eesmärgid võrreldes § 281 p-ga 3 ja 4. Täpsustamist vajab, milliseid asjaolusid hindab MKM, milliste hüvedega ei tohi projekt vastuolus olla ning milliseid hüvesid tuleb kaitsta. Lisaks tuleks termini „avalik julgeolek" asemel kasutada terminit „julgeolek ja avalik kord“.
	Teadmiseks võetud.  
Varasem § 283 on eelnõust eemaldatud. 


	
	
	7. Eelnõu § 283 lg 5 kohaselt hakkab MKM andma eelhinnanguid ja saatma neid majandushaldusasutustele. Tuleks hinnata, kui suur töökoormus on see MKM-ile ja kas see vajab lisarahastust või lisaametikohti ning kui vajab, siis kuidas kaasnevad kulud kaetakse.
	Teadmiseks võetud.  
MKM-i eelhinnangu etapp on kaotatud. 


	
	
	8. Eelnõu § 283 lg 6 p-i 3 tuleks lisada viide, et kui eriseadusesse pannakse sisse märge pärast edukat taotlust ja menetlust.
	Teadmiseks võetud.  
Erinevalt algselt esitatud kontseptsioonist on nimetatud säte MSÜS-ist eemaldatud.

	
	
	9. Eelnõu § 284 lg 4 p-i 2 tuleks lisada, et leping tuleks ühepoolselt lõpetada ka juhtudel, mil ettevõtja rikub julgeolekut ja avalikku korda, inimeste elu ja tervist, riigi julgeolekut, loodust jne.
	Osaliselt arvestatud.  
Erinevalt algselt esitatud kontseptsioonist on nimetatud säte MSÜS-ist eemaldatud ning halduslepingu tingimused reguleeritakse detailselt eriseaduses. Halduslepingu lõpetamine toimub HMS § 102 ja eriseaduse sätete alusel.

	11. 
	Transpordiamet (edastatud 07.12.2025) 

	1. Eelnõu § 281 tuleks täpsustada, et eksperimenteerimisjärgus olevat toodet ei lasta turule, vaid toodet võimaldatakse nö regulatiivses liivakastis katsetada. Mehitamata lennunduses on mõeldamatu, et arendusjärgus olev toode tuuakse linna kohale uudseid teenuseid proovima. Lisaks tuleks eelnõu § 281 lisada lisaks testimisele ka sõiduki kasutamine.
	Osaliselt arvestatud. 
§ 281 sõnastati ümber „eksperimenteerimiseks majandustegevuses“, mis hõlmab katsetamist regulatiivliivakastis.

	
	
	2. Eelnõu § 282 on sätestatud, et taotlusele tuleb lisada riskide maandamise plaan. Kui riskide maandamise plaan on eraldiseisev plaan (lennunduse mõistes on droonidel olemas määrus ja juhendmaterjalid, mida riskide hindamine endas kujutab ning mille peavad arendajad koostama), siis tuleks käitajate jaoks luua lisana juhend, et riskide maandamise plaan oleks ühtne ja võrdsetel põhimõtetel koostatav.
	Selgitame. 
Riskide maandamise plaan on eraldiseisev dokument, mille sisu ja struktuur võib valdkonniti erineda. Lennunduses saab tugineda olemasolevatele määrustele ja juhendmaterjalidele. Tulevikus kaalutakse valdkondlike juhendite koostamise vajadust, kui praktika on kujunenud ja selline vajadus ilmneb.

	
	
	3. Eelnõu § 283 lg 6 p 3 kohaselt on eksperimenteerimisprojekti esemeks oleva toote, teenuse või tehnoloogia testimist reguleeriva eriseaduse kohaselt eksperimenteerimisprojekti elluviimine lubatud. Autonoomsete sõidukite korral on eriseaduse punktid takistuseks ning vaja oleks õigust eriseaduses kehtestatud norme eirata ja kehtestada täiendavaid nõudeid taotlejale. Lisaks tuleks eelnõu § 283 lg-st 7 eemaldada 15-tööpäevane tähtaeg taotlejale, sest see tekitab bürokraatiat olukorras, mil taotleja ise on huvitatud kiirest tagasisidest. Samuti võiks eelnõu § 283 lg 6 p 10 lepingu sõlmimine olla võimalus mitte kohustus.
	Mittearvestatud. 
Eelnõu muutmine ei ole vajalik, kuna see on juba piisavalt paindlik, et võimaldada erinevates valdkondades erinevaid lähenemisi. 

	
	
	4. Seletuskirja lk-l 6 on selgitatud, et eksperimenteerimisraamistikuga luuakse ettevõtjate jaoks lihtsam lahendus, kuid see on vastuoluline, arvestades, et juhul kui lennundusalane (MÕS) tootja on TRAMil saanud kinnitused lubadele ja maksnud riigilõivud, siis tekib tootjal lisaks MKMi tegevusloa menetlus ja täiendav riigilõiv.
	Selgitame. 
Eksperimenteerimisraamistik on mõeldud olukordadesse, kus kehtiv regulatsioon takistab uuendusliku toote või teenuse testimist. Uue kontseptsiooni kohaselt ühtlustatakse eksperimenteerimist tegevuslubade menetlustega. Kui valdkondlikus eriseaduses on sätestatud eriliigiline loamenetlus on sellekohaseid tasusid ning menetluste ühildamist võimalik reguleerida vastavas eriseaduses. Küll aga peaks olema eesmärk tagada ettevõtjatele võimalikult valdkondadeülene ning universaalne eksperimenteerimise võimalus.

	
	
	5. Seletuskirja ptk-ist 2.1 jääb arusaamatuks, kes vastutab järelevalve eest ning kuidas ja mis alusel seda tehakse.
	Selgitame. 
Järelevalve eest vastutab majandushaldusasutus, vastavalt eriseaduses sätestatule s.o selles osas erisusi ei ole ette nähtud.

	
	
	6. Seletuskirja ptk 2.1 kohaselt on eksperimenteerimisraamistiku kehtestamise üks eesmärk meelitada liigi välisettevõtjaid, kuid mehitamata lennunduses erikategooria käitajate puhul peavad EL liikmesriikide käitajad saama vastavad load nende koduriigist. Vastav eesmärk tuleb kasuks seega üksnes juhul, kui tegemist on kolmandate riikide käitajatega.
	Selgitame. 
Eksperimenteerimisraamistik on mõeldud erinevate valdkondade ettevõtjatele.  

	
	
	7. Seletuskirja ptk-i 3.1.1 kohaselt võib pädev asutus teha erandi teatud õigusnormide kohaldamisest uuendusliku toote, teenuse või tehnoloogia testimiseks tegelikus elukeskkonnas. Erandite tegemise kord lennunduses on siiski selgelt reguleeritud LennS-is ja ELi baasmääruses.
	Mittearvestatud. 
Lennundusvaldkonna erisusi saab ja tulebki reguleerida valdkondlikus eriseaduses. Valdkondlikus eriseaduses eksperimenteerimisprojekte võimaldavate regulatsioonide kehtestamisel tuleb arvestada juba kehtivate eranditega vastavalt võimalusele. 

	
	
	8. Seletuskirja ptk-is 4 on selgitatud, et loa taotlemise kohustus piirab õigust vabale eneseteostusele ning piirangute leevendamisel ei ole õigustust vaja. TRAM-i hinnangul ei ole loa nõudmine kellegi vabaduse põhjendamatu piiramine, vaid vajalik tingimus selleks, et lennata saaks turvaliselt ja reeglite järgi. Luba ei võta õigust ära, vaid aitab tagada, et kõigil oleks võimalik õhuruumi turvaliselt kasutada. Seejuures ei käsitleta lennunduses piiranguid mitte kui põhiõiguste piiranguid, vaid kui ohutusnõudeid, mille järgimine on prioriteet.
	Selgitame. 
Seletuskirja peatükk 5 käsitleb eksperimenteerimisraamistiku üldist põhiseaduslikkuse analüüsi ning nüüdseks esitatud RavSi muudatusele. Ülejäänud konkreetsete valdkondade erisusi tuleb hiljem analüüsida eriseaduste raames.

	
	
	9. Seletuskirja p-i 6 kohaselt ei ole eelnõu vastuolus EL õigusega. TRAM-i hinnangul on eelnõu vastuolus Euroopa Komisjoni rakendusmäärusega 2019/947 mehitamata õhusõidukite käitamise normide ja menetluste kohta, kui MSÜS-i eelnõuga luuakse vabadus ilma määruses 947 toodud nõuetele või alternatiivsetele nõuetele mitte vastavalt testimiseks mehitamata õhusõidukeid turul kasutada ja teenust pakkuda.
	Osaliselt arvestatud. 
LennS-is kui valdkondlikus eriseaduses on võimalik täpsustada, kuidas on võimalik eksperimentaalraamistikku rakendada kooskõlas EL-i õigusega. 

	
	
	10. Seletuskirja p-i 7.3 kohaselt võimaldaks eksperimenteerimisraamistik arendada tehnoloogiaid, mis võtaks teistes riikides tunduvalt kauem aega. TRAM-i hinnangul ei vasta tõele väide, et eelnõu tulemusena hakkavad tooted kiiremini valmima, sest toote arendamise protsessi efektiivsemaks eksperimentaalraamistik ei muuda.
	Mittearvestatud. 
Eksperimenteerimisraamistik saab muuta toote tehnilise arendamise protsessi kiiremaks, võimaldades toote või teenuse testimist enne selle turule toomist.


	
	
	11. Seletuskirja p-is 7.6 sisalduv mõju riigiasutustele ja kohaliku omavalitsuse korraldusele on puudulik ja vajab täpsustamist, millised on uued ülesanded ja uued teenused.
	Osaliselt arvestatud. 
Seletuskirjas märgitakse, et valdkondlike mõjude analüüs toimub valdkondlike eriseaduste muutmisel. Samas tuleb märkida, et kuna tegemist on innovatsioonivõimekuste arendamisega, mitte konkreetse KOV-ile suunatud meetmega, ei ole võimalik konkreetselt ja põhjalikult analüüsida uusi ülesandeid ega pakutavaid teenuseid.

	
	
	12. Eelnõu § 28 kohane menetlus võib olla ebamõistlikult ajamahukas ning pädeva majandushaldusasutuse läbivaatav protsess oleks võimalik korraldada ka paralleelselt MKM-i eelhinnanguga.
	Arvesatud. 
Erinevalt algselt esitatud kontseptsioonist, kaotatakse MSÜS-i tasemel eraldiseisev menetlusliik ning seetõttu on eemaldatud ka menetlusega seonduvad sätted.  

	
	
	13. On küsitav, kas regulatiivse erandi tegemine ainult ühele taotlevale ettevõttele on piisavalt innovatsiooni ja konkurentsi toetav. Kaaluda tuleks võimalust sama erandi rakendamiseks kõigile ettevõtetele, kes seda küsivad, isegi kui nad ei olnud esmataotlejad.
	Mittearvestatud. 
Tegemist ei ole olemuselt regulatiivse erandiga ühele taotlevale ettevõtjale. Eksperimenteerimine on ulatuselt piiratud, mis tähendab seda, et tegemist ei ole klassikalise toote või teenuse pakkumisega turul. Ühe ettevõtja osalemine eksperimenteerimisprojektis ei tähenda, et sarnast eksperimenteerimisprojekti ei võiks algatada teine ettevõtja.

	
	
	14. Riigilõivu rakendamine valdkonnas, kus riigil on märkimisväärne huvi innovatsiooni toetada, on ebakohane. Riigilõiv tuleks jätta kehtestamata.
	Arvestatud. 
Riigilõivu sellisel moel enam eelnõus ei plaanita rakendada, sest kaotatud on eraldi menetlusliik eksperimenteerimisele. Eriseaduste raames on võimalik siiski vajadusel lõiv sätestada kui see on põhjendatud. 

	
	
	15. Eksperimenteerimiseks tuleks võimalus luua ka avaliku sektori asutustele mitte üksnes ettevõtjatele.
	Selgitame. 
Eksperimenteerimisraamistik on kavandatud erasektorile, kuid raamistik võib enda alla hõlmata ka projekte, kus põhiline klient on riik või välisriigid (nt kaitsetööstus). MKM-i poolt loodava raamistiku eesmärgiks on ka majanduse elavdamine. Märgime, et Riigikantselei poolt on loomisel raamistik ka avaliku sektori asutustele, kuid seda ei ole kavas luua MSÜS-i muutes.

	12. 
	Tarbijakaitse ja Tehnilise Järelevalve Amet (edastatud 16.12.2025)

	1. Eelnõu ei kajasta piisavalt menetlusolukorda olukorras, kus MKM teeb eksperimenteerimisprojekti taotluse suhtes keelduva otsuse. Eelnõust ei nähtu, millistel alustel ja millises menetluslikus vormis selline otsus tehakse, ega see, kuidas on tagatud taotleja menetlusõigused (sh ärakuulamine ja vaidlustamisvõimalus).
	Arvestatud. 
MKM-i otsustusetapp ja sellega seotud vaidlustusprobleemid on eelnõust eemaldatud.

	
	
	2. Täpsemalt tuleks analüüsida ja seletuskirjas välja tuua, kas ja mil määral lähtub MKM otsuse tegemisel majandushaldusasutuse kooskõlastusest ning kas kooskõlastamata jätmine on käsitatav eelhaldusaktina. Samuti tuleb selgitada, kas eelhaldusaktina käsitlemisel on vajalik taotleja ärakuulamine. Juhul kui ärakuulamist ei peeta vajalikuks, tuleb eelnõus sätestada sellekohane selgesõnaline erand, ning juhul kui ärakuulamine on vajalik, tuleb sellest tulenevalt kujundada menetlus- ja kooskõlastustähtajad.
	Arvestatud. MKM-i formaalne roll on kaotatud.

	
	
	3. Regulatiivliivakaste rakendavate eriseaduste eelnõudes tuleb läbi viia asjakohane ja põhjalik mõjuanalüüs. Samuti tuleks see vajadus selgemalt esile tuua ka MSÜS-i eelnõu seletuskirjas.
	Osaliselt arvestatud. 
Seletuskirja täiendatakse selgitusega, et valdkondlike mõjude analüüs toimub valdkondlike eriseaduste muutmisel, kui neisse lisatakse viited eksperimenteerimisraamistikule. MSÜS-i eelnõu seletuskirjas tuuakse selgemalt esile vajadus läbi viia asjakohane ja põhjalik mõjuanalüüs iga valdkondliku eriseaduse muutmisel.

	
	
	4. Seletuskirjast ei nähtu põhjendusi, mis selgitaksid, miks eelnõu kiireloomuline menetlemine on põhjendatud ning seletuskirja tuleks vastavas osas täiendada. Eelnõu rakendussätetes tuleks sätestada järelhindamiskohustus ning seletuskirjas esitada järelhindamise tähtaeg ja peamised indikaatorid, mille alusel hinnatakse eelnõu eesmärkide täitmist. TTJA hinnangul on tegemist olulise mõjuga eelnõuga, mille kiireloomulise menetluse korral tuleb õiguspoliitika põhialuste punkti 12.4.1 kohaselt järelhindamiskohustus alati ette näha.
	Arvestatud.  
MSÜS-i muudatus on horisontaalne raamistik ilma iseseisva vahetu halduskoormuseta.

ÕPPA 12.4.1. kohustus laieneb eelnõudele millel on oluline mõju. MSÜS-i muudatus on küll oluline, et võimaldada eksperimenteerimisprojekte, kuid tegemist on horisontaalse seadusega, mis määrab projektide raamtingimused ja definitsiooni. MSÜS-i muudatusel iseseisvalt puudub sotsiaal-majanduslik või halduskoormust tekitav mõju. Horisontaalse seaduse eraldiseisev ex-post hindamine ei ole otstarbekas, kuna puuduvad isoleeritud määrajad, mis võimaldaksid MSÜS-is sätestatut lahus valdkondlikest mõjudest.

	
	
	5. Kui TTJA-le antakse regulatiivliivakastide raames eriseaduse alusel pädeva majandushaldusasutuse roll, osaleb TTJA nii normist kõrvalekaldumise lubamises, eksperimenteerimisprojekti tingimuste ja riskileevendusmeetmete kujundamises ning täiendava järelevalve vajaduse otsustamises kui ka hilisemas turujärelevalves sama lahenduse üle. Vajalik oleks mõjuanalüüs, kas selline roll eksperimenteerimisprojektides tagab turujärelevalve asutuse ja majandushaldusasutuste sõltumatuse.
	Selgitame.
Järelevalve sõltumatuse küsimused tuleb lahendada valdkondlikus eriseaduses. 

Järelevalveasutuse sõltumatus ei pea tähendama täieliku isolatsiooni turust või protsessidest, vaid see tähendab erapooletust otsustamisel. See tähendab, et mudel töötab riigi ja avaliku huvi kasuks seni, kuni säilib asutuse sisene professionaalne eetika. Samuti Eesti väiksust arvestades on kriitilise tähtsusega ka teadmuse koondumine sinna kus seda vaja on. Kui asutus aitab ise regulatiivliivakaste luua ning jälgib reaalajas kuidas innovatsioon toimib, vähendab asutus ka enda jaoks hilisemaid riske. 

	
	
	6. Seletuskirjas tuleks selgitada, kas ja millisel viisil kavandatakse järelevalvetasu vajalikkus ja rakendamise alused reguleerida eriseaduses, mis sellise tasu küsimise võimaluse annab.
	Arvestatud. 
Järelevalvetasu regulatsioon on eelnõust eemaldatud. 

	
	
	7. Eelnõu ega seletuskiri ei täpsusta, millises infosüsteemis menetlus toimuma hakkab. Seletuskirjas on samas märgitud, et rakendamisega seotud kulud on minimaalsed ega eelda riigilt investeeringuid, mis ei ole põhjendatud juhul, kui menetlus on kavandatud majandustegevuse registri (MTR) kaudu. Arvestades, et MTR-i praegune platvorm on lähiaastatel asendamisel, eeldaks eksperimenteerimisprojektide menetlemine uuel platvormil eraldi funktsionaalsuste arendamist, sh taotluste menetlemiseks, kooskõlastamiseks ja halduslepingute vormistamiseks. Seega tuleks kajastada ka vastavad arendus- jm kulud.
	Teadmiseks võetud. 
Eraldiseisev tsentraalne menetlusliik on eelnõust eemaldatud.

	
	
	8. Juhul kui TTJA muutub liivakasti korraldajaks ja ettevõtjate lepingupartneriks ehk asutuse roll ja vastutus suureneb, palub TTJA eriseaduste väljatöötamisel põhimõtted eelnevalt järelevalveasutustega läbirääkida, ning samuti eraldi analüüsida, kuidas on mõjutatud asutuste ülesanded, vajalikud pädevused jne.
	Arvestatud. 
Eriseaduste väljatöötamisel selgitatakse asutuste rolli ja vastutust põhjalikumalt, viies läbi selleks kaasamise.

	13. 
	Õiguskantsler (edastatud 11.12.2025)

	1. Eelnõu § 281 kohaselt võib pädev asutus eriseaduses sätestatud volituse alusel teha erandi õigusnormide kohaldamisest. Volitusnormi sõnastamisel tuleks lähtuda sellest, mil määral võib erandi lubamine mõjutada põhiõiguste teostamist ning kui täpselt on seetõttu vaja piirata täitevvõimu otsustusruumi. Eelnõule lisatud näitlikustav ja kõikehõlmav erandisäte ei pruugi sobida valdkondadesse nagu tervishoid, toiduohutus või liiklusohutus, kus nõuded kaitsevad elu, tervist ja turvalisust. Sellistes valdkondades peab Riigikogu otsustama, millised miinimumnõuded peavad olema täidetud ka katsetamise ajal ning millistest nõuetest võib erandeid kaaluda. Kuna halduslepinguga asendatakse sisuliselt seadust, siis peab olema tagatud selle üle tõhus kohtulik kontroll, mis eeldab, et Riigikogu on piisavalt täpselt määranud kindlaks erandi lubamise tingimused ja piirid, mis võimaldaksid kontrollida, kas haldusorgan on püsinud talle antud volituse raamides. 
	Selgitame. 
Eelnõule lisatud erand oli näitlikustav ning seda tuleb vastavalt valdkonnale muuta ja täiendada. Majandustegevuse erinõuded tulenevad valdkondlikust eriseadusest (MSÜS § 6). Seletuskirjas täpsustatakse, et valdkondlikes eriseadustes eksperimenteerimist võimaldava õigusnormi kehtestamisel tuleb arvestada kohustusega kehtestada teatud miinimumnõuded, mis on valdkondlikult vajalikud ja asjakohased. 

	
	
	2. Eelnõu § 283 lg 5 järgi edastab MKM positiivse eelhinnangu pädevale majandushaldusasutusele kooskõlastamiseks. Kuna eksperimenteerimisprojektidel võib lisaks MKM-ile ja pädevale majandushaldusasutusele olla puutumus ka teiste asutustega, oleks otstarbekas sätestada nende kaasamise võimalus või kohustus seadusega. Selguse huvides tuleks seejuures täpsustada ka kaasatavate asutuste rolli: kas neilt oodatakse kooskõlastuse andmist, arvamuse avaldamist või neid üksnes teavitatakse.
	Arvestatud.
Uue kontseptsiooni kohaselt ei ole MKM-il enam protsessis formaalset rolli. 

MSÜS-i üldregulatsioonist on välja jäetud taotluse ning menetlusega seonduv (sh menetlustähtajad). Projektide hindamise kriteeriumid sätestatakse eriseaduses, võimalusel juba olemasoleva instrumendi raames (nt tegevusloa kõrvaltingimusena).



	
	
	3. Eelnõu § 283 lg 11 p 3 järgi kehtib haldusleping kõige rohkem 2 aastat ning seda võib § 284 lg 5 järgi pikendada korraga kuni üheks aastaks. Eelnõust siiski ei selgu, kui pikalt võib eksperimenteerimisprojekt kesta. Kui projekti maksimaalne kestus jäetakse täielikult haldusorgani otsustada, suureneb oht, et erand kaotab ajutise iseloomu. Seetõttu oleks mõistlik sätestada seaduses projektile kas konkreetne pikim kogutähtaeg või piirata pikendamise võimalust ühe või kahe korraga. Teine võimalus on reguleerida projekti tähtaega valdkondliku eriseadusega. Arvestada tuleb ka võimalusega, et haldusleping vaidlustatakse kohtus. Seega tuleks kaaluda, kas eelnõusse võiks lisada tähtaja arvestamise kohta erisätte, juhul kui haldusleping vaidlustatakse ja kohus peatab projekti elluviimise esialgse õiguskaitse korras.
	Osaliselt arvestatud. 
Eelnõu § 281 lg 2 ja lg 3 täpsustati tagamaks eksperimenteerimise ajutine iseloom ning õiguskindlus projekti maksimaalse kestuse osas. 



	
	
	4. Eelnõu seletuskirja (lk 8) kohaselt on teadlikult jäetud eelnõusse lisamata nõue esitada taotlus eesti keeles. Eelnõust puudub säte, mis teeks erandi HMS §-s 20 sätestatud põhimõttest, mille kohaselt on menetluskeel eesti keel ning mis lubab võõrkeelt kasutada üksnes keeleseaduses sätestatud tingimustel. Keeleseaduse § 12 lõige 1 annab asutusele kaalutlusõiguse otsustada, kas nõuda võõrkeelse avalduse või dokumendi tõlkimist eesti keelde. Riigikohus on selgitanud, et esmajärjekorras tuleb arvestada avalikku huvi, et asjaajamine riigiasutustes toimuks riigikeeles. Kui taotlusi ja lisadokumente ei pea esitama eestikeelsena, peab haldusorgan (MKM või pädev majandushaldusasutus) kohtuvaidluse korral korraldama kõigi tõendite tõlkimise eesti keelde omal kulul.  
	Arvestatud. 
Erandi tegemine HMS §-s 20 sätestatud põhimõttest ei ole põhjendatud. Eelnõust eemaldatakse vastavad selgitused. (vt ka Keskkonnaameti seisukoht).

	14. 
	Justiits- ja Digiministeerium (edastatud 26.01.2026)

	1. Justiits- ja Digiministeerium jättis eelnõu kooskõlastamata. Eelnõuga kavandatav lahendus ei ole praegusel kujul kooskõlas kehtiva õigusraamistikuga ning põhiseaduse §-s 3 sätestatud õigusriigi põhimõttega. 
Selle asemel oleks otstarbekas täpsustada ja rakendada juba olemasolevaid seaduses sätestatud mehhanisme. 
Justiits- ja Digiministeerium toetab MSÜS-i muutmist viisil, et see aitaks kaasa hetkel olemasolevate haldusmenetluse instrumentide julgemale rakendamisele eksperimenteerimise olukordades. Selleks laiendada tegevusloa eelotsuse ja nõuete täitmise lepingu sõlmimise võimalust (MSÜS § 28) sõnaselgelt ka olukordadele ja valdkondadele, kus ei ole kehtestatud küll loakohustust, kuid ettevõtja on siiski enne tegevusega alustamist huvitatud teatud majandustegevuse nõuete täitmise
kohta selguse saamisest. Samuti ei ole piisavalt analüüsitud konkreetsete näidete varal, kuidas kehtiv regulatsioon tegelikult eksperimenteerimist takistab. Seetõttu jätab Justiits- ja Digiministeerium eelnõu kooskõlastamata.
	Selgitame. 
Eelnõu koostamisel on põhjalikult analüüsitud, kas kehtiv eriregulatsioon võimaldab eksperimenteerimist, ning leiti, et kehtivas Eesti õiguses puudub eriregulatsioon innovaatiliste toodete või teenuste eksperimenteerimiseks kontrollitud tingimustel. Seletuskirjas on selgitatud, et eksperimenteerimise elluviimiseks, kuna esialgse tegevusloa ja tegevusloa eelotsuse puhul on ettevõtjal nõutav täita kõik majandustegevuse nõuded. 
Eelnõu seletuskirjas on selgitatud, et lähtutud on seaduslikkuse põhimõttest - eelnõuga luuakse MSÜSi üldised eeldused eksperimenteerimisprojektide elluviimiseks, kuid täpsemad nõuded nähakse ette valdkondliku eriseadusega.




Eelnõu kohta puudusid märkused: Eesti Kaitseväel, Finantsinspektsioonil, Maa- ja Ruumiametil, Maksu- ja Tolliametil, Patendiametil.
